ออมสินปิดระบบเอทีเอ็มชั่วคราวช่วง5-6ก.พ.
ออมสิน ปิดระบบอิเล็กทรอนิกส์ชั่วคราว 5ก.พ.เวลา 23.00น. ถึง12.00น.วันที่ 6 ก.พ. เพื่อปรับระบบรองรับชิปการ์ด
1 ก.พ. 2559

ออมสิน ปิดระบบอิเล็กทรอนิกส์ชั่วคราว 5ก.พ.เวลา 23.00น. ถึง12.00น.วันที่ 6 ก.พ. เพื่อปรับระบบรองรับชิปการ์ด
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า เพื่อพัฒนาและเพิ่มประสิทธิภาพการให้บริการทางการเงินด้านอิเล็กทรอนิกส์ “ชิปการ์ด” ธนาคารจะปิดระบบงานที่เกี่ยวข้องเป็นการชั่วคราว ในคืนวันศุกร์ที่ 5 ก.พ. เวลา 5 ทุ่ม หรือ เวลา23.00 น. ถึงเที่ยงวัน หรือ12.00น. ของวันเสาร์ที่ 6 ก.พ. รวมระยะเวลา 13 ชั่วโมง ซึ่งจะทำให้ลูกค้าไม่สามารถใช้บริการ ในบางธุรกรรมของธนาคารออมสินได้ ในวันและเวลาดังกล่าว จึงต้องขออภัยลูกค้าทุกท่านในความไม่สะดวกครั้งนี้
สำหรับการปิดระบบครั้งนี้ ช่องทางและบริการทางการเงินที่จะทำให้ลูกค้าไม่สามารถใช้บริการในวันและช่วงเวลาดังกล่าวนั้น ได้แก่ เครื่อง เอทีเอ็ม เครื่องเอดีเอ็ม ของธนาคารออมสิน, บัตรอิเล็กทรอนิกส์ทุกประเภทของธนาคารออมสิน, การชำระค่าสินค้าและบริการ ด้วยบัตรอิเล็กทรอนิกส์ทุกประเภทของธนาคารออมสิน ทั้งในและต่างประเทศ, การโอนเงินระหว่างธนาคาร (ORFT) ในทุกช่องทางการให้บริการ, การโอนเงินจากต่างประเทศเข้าบัตรออมสินวีซ่า เดบิต ทุกประเภท 
ทั้งนี้การปิดระบบครั้งนี้ เป็นการปฏิบัติตามนโยบายของธนาคารแห่งประเทศไทย (ธปท.) ที่จะให้สถาบันการเงินปรับเปลี่ยนระบบมาตรฐานความปลอดภัยในการเข้าถึงข้อมูลทางการเงินในบัตรอิเล็กทรอนิกส์ต่างๆได้แก่ บัตรเอทีเอ็ม และบัตรเดบิต จากเดิมที่ใช้แถบแม่เหล็กมาเป็น “ชิปการ์ด” ซึ่งใช้เทคโนโลยีขั้นสูง มีความปลอดภัยสูง ป้องกันการปลอมแปลงได้เป็นอย่างดี โดย ธปท.กำหนดให้วันที่  16 พ.ค. 59 ทุกธนาคาร จะต้องออกบัตรเอทีเอ็มและบัตรเดบิตใหม่ เป็นชนิด “ชิปการ์ด” ซึ่งในส่วนของธนาคารออมสินได้จัดซื้อบัตรใหม่ชนิดชิปการ์ดแล้ว ขณะนี้อยู่ระหว่างการออกแบบบัตร ซึ่งคืบหน้าไปแล้วกว่า90 %